Neuvoston päätöslauselma, annettu 10. marraskuuta 2003, tutkijoiden ammatista ja urasta eurooppalaisella tutkimusalueella (ERA)



Virallinen lehti nro C 282 , 25/11/2003 s. 0001 - 0002



Neuvoston päätöslauselma, annettu 10. marraskuuta 2003, tutkijoiden ammatista ja urasta eurooppalaisella tutkimusalueella (ERA) (2003/C 282/01) EUROOPAN UNIONIN NEUVOSTO PALAUTTAA MIELIIN seuraavaa: 1. Eurooppalaisesta tutkimusalueesta (ERA) 15.6.2000 ja 16.11.2000 annetuissa neuvoston päätöslauselmissa(1) korostettiin muun muassa sitä, että tutkijavoimavarojen kehittäminen on eurooppalaisen huippututkimuksen edellytys ja että tutkijan uralle olisi annettava eurooppalainen ulottuvuus. 2. Komission tiedonannossa "Eurooppalaisen tutkimusalueen liikkuvuusstrategia" ja siihen liittyvässä neuvoston päätöslauselmassa "Liikkuvuusstrategian vahvistaminen eurooppalaisella tutkimusalueella"(2) todettiin, että Eurooppaan olisi pyrittävä luomaan tutkijoille suotuisampi ympäristö. Lisäksi komissio on antanut tiedonannon "Yliopistojen rooli tietojen ja taitojen Euroopassa". 3. Komission tiedonannoissa "Lisää tutkimusta Euroopan hyväksi - tavoitteena 3 prosenttia BKT:stä" ja "Tutkimusinvestoinnit: toimintasuunnitelma Euroopalle" korostettiin, että tutkijoiden määrää on lisättävä vuoteen 2010 mennessä, ja niihin liittyvässä 22.10.2003 annetussa neuvoston päätöslauselmassa "Tutkimukseen investoiminen Euroopan kasvun ja kilpailukyvyn edistämiseksi"(3) korostettiin, että tutkijavoimavaroihin investoiminen etenkin tutkijoiden koulutusta kehittämällä ja uramahdollisuuksia edistämällä ovat avaintekijöitä tutkimukseen investoimista koskevan kolmen prosentin tavoitteen saavuttamisessa. 4. Kuudennessa puiteohjelmassa (2002-2006)(4) ja erityisesti sen luvussa "Tutkijavoimavarat ja liikkuvuus" tuetaan runsaiden ja dynaamisten, maailman huippuluokkaa olevien tutkijavoimavarojen kehittämistä eurooppalaisessa tutkimusjärjestelmässä tutkimustoimintaan olennaisesti liittyvä kansainvälinen ulottuvuus huomioon ottaen. 5. Neuvoston päätöslauselmassa "Tieteen ja yhteiskunnan väliset suhteet sekä naiset tieteen alalla"(5) korostettiin, että tieteen ja yhteiskunnan välinen vuoropuhelu ja sukupuolten tasa-arvoon liittyvien näkökohtien huomioon ottaminen edistäisivät T& K-toimiin liittyvien mahdollisuuksien täysimääräistä hyödyntämistä eurooppalaisella tutkimusalueella. 6. Bolognan prosessiin ja eurooppalaisen korkeakoulutusalueen kehittämiseen liittyvissä keskusteluissa sekä erityisesti syyskuussa 2003 pidetyn, Bolognan prosessia koskeneen Berliinin konferenssin päätelmissä viitattiin siihen merkitykseen, joka tutkimuksella on korkeakoulutuksen olennaisena osana kaikkialla Euroopassa. 7. Äskettäisten Eurooppa-neuvostojen päätelmissä on tuettu eurooppalaisen tutkimusalueen toteuttamista ja kehittämistä, korostettu T& K-toimintaan investoimisen merkitystä kilpailukyvyn ja talouskasvun tukemiseksi ja tähän liittyen sitä, että on tärkeää kehittää T& K-alan henkilöstövoimavaroja. 8. ON EDELLEEN SITÄ MIELTÄ, että tutkimuksella ja tutkijoilla on keskeinen asema Euroopan kasvun ja kilpailukyvyn edistämisessä. 9. ON TYYTYVÄINEN komission tiedonantoon "Tutkijat eurooppalaisella tutkimusalueella: yksi ammatti, monta uraa", jossa analysoidaan T& K-uriin vaikuttavia ja niitä ohjaavia tekijöitä ja jonka määritelmän mukaan tutkijat ovat "ammattilaisia, jotka ideoivat tai luovat uutta tietoa, tuotteita, prosesseja, menetelmiä ja järjestelmiä sekä hallinnoivat niitä koskevia hankkeita". 10. TIEDOSTAA, että tutkijan uraan Euroopassa vaikuttaa monta erilaista tekijää, jotka johtuvat jäsenvaltioissa vallitsevista erilaisista käytännöistä. Tekijät liittyvät muun muassa koulutukseen, liikkuvuuteen, työhönottomenetelmiin, urakehitykseen ja uran arviointiin sekä sopimus- ja palkkatilanteeseen riippuen siitä, millä alalla tutkija toimii, tai siitä oikeudellisesta, hallinnollisesta, infrastruktuuri- ja kulttuuriympäristöstä, jossa tutkija työskentelee, sekä T& K-rahoituksen tasosta. TIEDOSTAA, että näillä alueilla on toteuttava uudistuksia, jos halutaan edistää tutkijoiden todellisten eurooppalaisten työmarkkinoiden kehittymistä, ottaen erityisesti huomioon Euroopan unionin laajentuminen. 11. TÄMÄN VUOKSI NEUVOSTO ON TYYTYVÄINEN siihen, että komissio pyrkii löytämään tutkijoiden koulutukseen, liikkuvuuteen ja urakehitykseen olennaisesti liittyviin ongelmiin ratkaisuja yhteistyössä jäsenvaltioiden ja muiden sidosryhmien kanssa - julkinen ja yksityinen sektori mukaan luettuina - vapaaehtoisuuden pohjalta. Komission toimien tarkoituksena on täydentää muita tällä alalla toteutettavia aloitteita, jotka voivat olla myös kansainvälisiä, ottaen huomioon asian kannalta olennaisten kolmansien maiden kokemukset. Neuvosto on tyytyväinen erityisesti siihen, että komissio aikoo: - ryhtyä valmistelemaan "Euroopan tutkijoiden peruskirjaa" T& K-alan henkilöstön urakehityksen viitekehyksen parantamiseksi edelleen sekä parhaisiin käytäntöihin perustuvia tutkijoiden työhönoton käytännesääntöjä ottaen huomioon eri alojen erityispiirteet - järjestää Euroopan tutkijoiden teemavuoden tutkijan ammatin ja T& K-alan uran yleisen arvostuksen lisäämiseksi - analysoida syvällisemmin tutkijakoulutukseen ja tutkijoiden urakehitykseen liittyviä kysymyksiä, tietojenkeruu ja tarveanalyysi mukaan luettuina, mikä voisi edistää myös avoimen koordinointimenetelmän mukaisia toimia - tehostaa tutkijoiden liikkuvuutta koskevan Internet-portaalin ja eurooppalaisen liikkuvuuskeskusten verkoston kehittämistä. 12. KEHOTTAA jäsenvaltioita, liittyviä valtioita ja komissiota toteuttamaan yhteistyössä sidosryhmien kanssa - julkinen ja yksityinen sektori mukaan luettuina - vapaaehtoisuuteen perustuen toimia, tieteen ja tekniikan tutkimuskomiteassa (CREST) sovitun mukaisesti etenkin avointa koordinointimenetelmää soveltamalla, seuraavien osalta: - Laaditaan kriteerit ammatillisten saavutusten ottamiseksi huomioon koko tutkijan uran ajalta, Bolognan prosessin eteneminen huomioon ottaen. - Vaihdetaan tietoja T& K-uran arviointijärjestelmiä koskevista hyvistä käytännöistä, sikäli kun se katsotaan tarpeelliseksi kansainvälisellä tasolla. - Rohkaistaan sosiaalista vuoropuhelua sekä tutkijoiden, sidosryhmien ja koko yhteiskunnan välistä vuoropuhelua, jonka tavoitteena on muun muassa lisätä tieteen tuntemusta yleisön keskuudessa ja nuorten kiinnostusta tutkimusta ja tiedeuraa kohtaan. - Kiinnitetään huomiota väitöskirjaa valmistelevien tutkijoiden yleisiin työolosuhteisiin, myös sellaisiin näkökohtiin kuin vanhempainlomaan, ja toteutetaan tarpeellisia, Euroopan tasolla vastavuoroisia toimenpiteitä, jotta kansallisia lainoja ja apurahoja voisi hyödyntää toisessa jäsenvaltiossa osana tutkijoiden liikkuvuuden parantamista. - Edistetään näiden aloitteiden kehittämisessä nais- ja miestutkijoiden tasa-arvoisia mahdollisuuksia. - Jatketaan toimia tutkimusalan uran tai liikkuvuuden muiden esteiden poistamiseksi, myös alojen välisen liikkuvuuden, julkisen ja yksityisen sektorin välisen ja niiden sisäisen liikkuvuuden sekä eri toimintojen välisen liikkuvuuden osalta, ottaen huomioon Euroopan unionin laajentuminen. 13. KEHOTTAA komissiota raportoimaan säännöllisesti siitä, miten tutkijoiden työllisyys- ja uranäkymien parantamisessa on edistytty Euroopassa. (1) EYVL C 205, 19.7.2000, s. 1. EYVL C 374, 28.12.2000, s. 1. (2) EYVL C 367, 21.12.2001. (3) EUVL C 250, 18.10.2003. (4) EYVL L 232, 29.8.2002 ja EYVL L 294, 29.10.2002. (5) EYVL C 199, 14.7.2001.